I Feel Love

**«I Feel Love»** er en discolåt fremført av Donna Summer utgitt i 1977. Sangen ble skrevet av Summer sammen med Giorgio Moroder og Pete Bellotte.

Den ble gitt ut som singel og var med på albumet *I Remember Yesterday*. Albumet var et temaalbum der sangene representerte ulike tidsepoker. «I Feel Love» var den siste sangen på albumet og representerte fremtiden.

Tidligere hadde disco nesten utelukkende blitt produsert ved hjelp av tradisjonelle orkestre, men på denne låten valgte Giorgio Moroder å kun bruke elektroniske synther for hele produksjonen. Han kombinerte repeterende synth-looper med en kontinuerlig basstromme med four-to-the-floor og en off-beat hi-hat, noe som ble et hovedtrekk i techno- og housemusikk ti år senere. Uvanlig for et discospor fra den tiden komponerte Moroder backingsporet og basslinjen før melodien. Han introduserte variasjon ved å endre tonearten med jevne mellomrom og legge Summers vokal lagvis.

«I Feel Love» var en banebrytende låt innen elektronisk musikk og regnes av mange som et av de første eksemplene på elektronisk dansemusikk.

Den toppet listene i Storbritannia, Belgia, Østerrike, Italia, Nederland og Australia, på VG-lista kom den på åttende.

Albumversjonen har en lengde på 5:53. Den ble utvidet til 8:15 for utgivelse som en 12-tommers maxi-singel, denne versjonen er inkludert på 1987-samlingen *The Dance Collection: A Compilation of Twelve Inch Singles*. En redigert versjon på 3:45 har blitt brukt på et stort antall samleplater som *Endless Summer: Greatest Hits* (1994) og T*he Journey: The Very Best of Donna Summer* (2003). En ny redigering på 3:20 ble utgitt på Donna Summers første samlealbum *On the Radio: Greatest Hits Volumes I & II* (1979).

Ifølge David Bowie kom samarbeidspartneren Brian Eno løpende inn under innspillingen av Berlin-trilogien (*[[Low]], [[“Heroes” (album)|"Heroes"]]* og *[[Lodger]]*) og fortalte ham at han hadde hørt "lyden av fremtiden". Ifølge Bowie forutså Eno nøyaktig at «I Feel Love» ville forandre lyden av klubbmusikk de neste 15 årene.

På Billboard sin liste *The 100 Best Dance Songs of All Time: Staff List* (2025), på Slant Magazine sin liste *100 Greatest Dance Songs* *of All Time* (2020) og på Rolling Stone sin liste *200 Greatest Dance Songs of All Time* (2022) er «I Feel Love» på en førsteplass på alle listene. På Rolling Stone sin listet The 500 Greatest Songs of All Time fra 2024 befinner den seg som sang nummer 52.

Det er mange som har laget remixer og coverversjoner av «I Feel Love». I 1978 lagde den amerikanske disco DJ-en Patrick Cowley en 15:43 remix av «I Feel Love» som ble en populær "underground-klassiker", Cowley brukte looper for å holde basslinjen i gang i lengre passasjer med overdubbede effekter og synthesizer-partier. Det britiske synthpopbandet Bronski Beat inkluderte en medley av «I Feel Love» og «Johnny Remember Me» på albumet *The Age of Consent*, i 1984. De har sener gitt ut flere remixer av «I Feel Love», senest på albumet *I Feel Love* i 2025 hvor 6 av 10 spor er forskjellige remixer av sangen. Den engelske elektroniske duoen Messiah ga ut sin versjon av «I Feel Love» i 1992. Rollo & Sister Bliss og Masters at Work ga i 1995 ut en remix som kritikeren sa "at det ikke var tukle for mye med den nesten perfekte originalen". Fiolinisten Vanessa-Mae ga ut en coverversjon av «I Feel Love» i 1997, den nådde 41. plass på den britiske singellisten og lå der i to uker. I 2013 ble det gitt ut et remix-album, *Love to Love You Donna,* med flere DJ-er sine remixer av Summers sine sanger. En remix av «I Feel Love» med den nederlandske DJ-en Afrojack finnes på dette albumet. Sam Smith ga ut en coverversjon i 2019, den var tenkt å være med på albumet *To Die For*.

## Referanser